text: Fest endte med "cowboy-slagsmål"
  28 december 2016 kl. 07.44
  En travl nat hos politiet i det sydlige Jylland kulminerede med et regulært ”cowboyslagsmål” i Kollund.
  Syd- og Sønderjyllands Politi havde en travl 3. juledag. Bl.a. med en fest i Kollund, som endte i et stort slagsmål.
  - Der var 20-30 mennesker til en fest på Bakkevænget. Vi blev tilkaldt for at dæmpe gemytterne. Det viste sig, at festdeltagerne var kommet i indbyrdes  slagsmål på kryds og tværs, fortæller vagtchefen fra Syd- og Sønderjyllands Politi.
  - Der var ikke en eneste ædru person i flokken – og alle havde et eller andet, de ville anmelde. Det var en umulig opgave for patruljen, så vi nøjedes med at tale dem til rette. Det bliver registreret som en hændelse…
  Og så sluttede festen.
  En enkelt kom på sygehus - med alkoholforgiftning!
  Også hos Sydøstjyllands Politi var der mange småsager. Og mange mennesker i byen.
  - Der kommer mange hjem på juleferie fra de store uddannelses-byer, og så skal de i byen med gamle kammerater, siger vagtchef Svend Pedersen til TV SYD. Det er også i orden, hvis de kan opføre sig ordentligt.
  Det kneb det lidt med i nat. I politikredsen var fem indsat i detentionerne her til morgen. Det er flere, end vi er vant til.
  